PADOMES LĒMUMS

(2010. gada 25. janvāris),

ar ko atceļ Lēmumu 2009/472/EK un par turpmāko rīcību pēc apspriežu procedūras ar Mauritānijas Islāma Republiku saskaņā ar ĀKK–EK partnerattiecību nolīguma 96. pantu

(2010/73/ES)

EIROPAS SAVIENĪBAS PADOME,

ņemot vērā Līgumu par Eiropas Savienību un Līgumu par Eiropas Savienības darbību,

ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (1) un pārskatīts Luksemburgā 2005. gada 25. jūnijā (2) (turpmāk “ĀKK un EK partnerattiecību nolīgums”), un jo īpaši tā 96. pantu,

ņemot vērā Iekšējo nolīgumu starp dalībvalstu valdību pārstāvjiem Padomes sanāksmē par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu (3), un jo īpaši tā 3. pantu,

ņemot vērā Eiropas Komisijas priekšlikumu,

tā kā:

Mauritānijas Islāma Republika ir īstenojusi vienprātīgu krīzes risinājumu, kā definēts atbilstīgajos pasākumos, kas noteikti ar Padomes Lēmumu 2009/472/EK (2009. gada 6. aprīlis) par to, lai pabeigtu apspriešanos ar Mauritānijas Islāma Republiku saskaņā ar ĀKK un EK partnerattiecību nolīguma 96. pantu (4) .

Tāpēc būtu jāatceļ Lēmums 2009/472/EK un no jauna jāuzsāk politisks dialogs ar Mauritānijas Islāma Republiku, lai veicinātu demokrātijas stiprināšanu, nepieļautu valdības maiņu, kas būtu pretrunā ar konstitūciju, veiktu iestāžu un bruņoto spēku reformas, īstenotu labu politisko un ekonomisko pārvaldību, stiprinātu tiesiskumu un cilvēktiesības, kā arī lai atgūtu iestāžu un varas līdzsvaru,

IR PIEŅĒMUSI ŠO LĒMUMU.

1. pants

Ar šo atceļ Lēmumu 2009/472/EK.

2. pants

Politiskais dialogs ar Mauritānijas Islāma Republiku saskaņā ar ĀKK un EK partnerattiecību nolīguma 8. pantu notiks tādā veidā, kā tas paredzēts šim lēmumam pievienotajā vēstulē.

3. pants

Šis lēmums stājas spēkā tā pieņemšanas dienā.

Tā darbības laiks beidzas 2012. gada 25. janvārī. Ja nepieciešams, to var pārskatīt, pamatojoties uz Eiropas Savienības uzraudzības misijām.

4. pants

Šo lēmumu publicē Eiropas Savienības Oficiālajā Vēstnesī.

C. ASHTON

(1) OV L 317, 15.12.2000., 3. lpp.

(2) OV L 209, 11.8.2005., 27. lpp.

(3) OV L 317, 15.12.2000., 376. lpp.

(4) OV L 156, 19.6.2009., 26. lpp.

PIELIKUMS

Godājamais prezidenta kungs!

Mēs ar lielu gandarījumu konstatējām, ka Mauritānijā ir atjaunota konstitucionālā kārtība pēc tam, kad tika īstenota liela daļa Dakāras nolīgumā paredzēto pasākumu, un galvenais panākums bija Jūsu iecelšana valsts augstākajā amatā. Tādēļ mēs ar prieku Jūs informējam par pilnīgu sadarbības atsākšanu starp Eiropas Savienību un Mauritānijas Islāma Republiku.

Mēs atzīmējam, ka saskaņā ar Dakāras pamatnolīguma 4.VII pantu dažādi nolīgumu parakstījušie politiskie spēki apņēmās turpināt un pastiprināt visaptverošu valsts līmeņa dialogu, lai konsolidētu nacionālo izlīgumu un demokrātiju. Kā to norādīja Starptautiskās kontaktgrupas locekļi pēdējā – 2009. gada 10. septembra – sanāksmē, būtu vēlams, lai šāds dialogs notiktu. Cerības vieš tas, ka ir vērojama dažādu politisko partiju gatavība piedalīties dialogā. Ir skaidrs, ka vēl nav atrisinātas dažas problēmas, kuras tika minētas starp 2008. gada 6. augusta valsts apvērsuma pamatcēloņiem. Daži no Dakāras nolīgumā minētā dialoga tematiem ir demokrātijas stiprināšana, valdības maiņas, kas ir pretrunā ar konstitūciju, nepieļaušana, iestāžu un bruņoto spēku reforma, laba politiskā un ekonomiskā pārvaldība, tiesiskuma un cilvēktiesību stiprināšana, kā arī iestāžu un varas līdzsvarošana. Drošības apdraudējums, kas radies Mauritānijā, īpaši norāda uz to, ka šajā dialogā jāpievēršas ar drošību saistītiem jautājumiem, tostarp drošības un attīstības savstarpējai saiknei.

Eiropas Savienībai ir ļoti svarīgi visi jautājumi, kas attiecas uz Jūsu valsts stabilitāti, arī iepriekš minētie jautājumi. Tā kā šajos jautājumos pastāv savstarpēja ieinteresētība un ņemot vērā Eiropas Savienības sadarbības apmērus Mauritānijā pārvaldības jomā, mēs ierosinām stiprināt un padarīt regulāru un strukturētu Mauritānijas un Eiropas Savienības politisko dialogu, kā paredzēts ĀKK un EK partnerattiecību nolīguma 8. pantā. Šā dialoga praktiskie noteikumi un uzdevumi būs jānosaka, Jūsu valdībai un Eiropas Savienības diplomātiskās misijas Mauritānijas Islāma Republikā vadītājiem savstarpēji vienojoties.

Viens no šā dialoga mērķiem būs veicināt minēto visaptverošo valsts līmeņa dialogu un rūpīgi pārraudzīt tā rezultātus. Mēs uzskatām, ka apstākļus un sarežģījumus, kuru dēļ bija grūti uzsākt šo dialogu, varētu pārvarēt, ja Mauritānijas dažādās politiskās partijas apņemtos risināt uz nākotni vērstas diskusijas, neskarot pretenzijas un strīdus, kas saistīti ar nesenajiem notikumiem.

Visbeidzot, Eiropas Savienība atbalstīs Mauritānijas centienus pārvarēt sociāli ekonomiskās un politiskās grūtības, ar kurām tā saskaras ieilgušās politiskās krīzes dēļ, kas saistīta ar 2008. gada augusta valsts apvērsumu, ar pasaules ekonomisko krīzi un jauniem drošības apdraudējumiem un terorisma draudiem.

Prezidenta kungs, lūdzu, pieņemiet mūsu visdziļākās cieņas apliecinājumus.

Briselē, 2010. gada 25. janvārī

Eiropas Komisijas vārdā – José Manuel BARROSO